[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 5.5.2009

KOM(2009) 218 endelig

Forslag til

RÅDETS AFGØRELSE

om fastlæggelse af Fællesskabets holdning i Den Interamerikanske Kommission for Tropisk Tunfisk

BEGRUNDELSE

Ifølge artikel 300, stk. 2, andet afsnit, i EF-traktaten fastlægger Rådet med kvalificeret flertal på forslag af Kommissionen, hvilke holdninger Fællesskabet skal indtage i regionale fiskeriforvaltningsorganisationer, når disse skal vedtage beslutninger, der har retsvirkninger, bortset fra beslutninger, der supplerer eller ændrer deres institutionelle ramme.

I lyset af ovennævnte forpligtelse og i tråd med lignende rådsafgørelser om Den Internationale Kommission for Bevarelse af Tunfiskebestanden i Atlanterhavet, Den Almindelige Kommission for Fiskeri i Middelhavet og Kommissionen for Tunfisk i Det Indiske Ocean og lignende forslag fra Europa-Kommissionen om andre regionale fiskeriforvaltningsorganisationer forelægger Europa-Kommissionen dette forslag til afgørelse om fastlæggelse af Fællesskabets holdning i Den Interamerikanske Kommission for Tropisk Tunfisk. I dette forslag anvendes samme tilgang som for andre regionale fiskeriforvaltningsorganisationer for at sikre den fornødne konsekvens.

Forslag til

RÅDETS AFGØRELSE

om fastlæggelse af Fællesskabets holdning i Den Interamerikanske Kommission for Tropisk Tunfisk

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 37 sammenholdt med artikel 300, stk. 2, andet afsnit,

under henvisning til forslag fra Kommissionen, og

ud fra følgende betragtninger:

(1) Ifølge EF-traktatens artikel 33 sammenholdt med artikel 32 har den fælles fiskeripolitik bl.a. til formål at sikre forsyningerne. Ifølge forordning (EF) nr. 2371/2002[1] skal Fællesskabet anvende en forsigtighedstilgang, når det træffer foranstaltninger til at beskytte og bevare de levende akvatiske ressourcer, til at sikre, at sådanne ressourcer udnyttes bæredygtigt, og til at begrænse fiskeriets indvirkning på de marine økosystemer mest muligt. I forordningen fastsættes det endvidere, at Fællesskabet skal tilstræbe gradvis indførelse af økosystembaseret fiskeriforvaltning og bidrage til at skabe et effektivt fiskeri i et økonomisk levedygtigt og konkurrencedygtigt fiskeri- og akvakulturerhverv, der sikrer dem, der er afhængige af fiskeriet, en rimelig levestandard, samtidig med at der tages hensyn til forbrugernes interesser.

(2) Det Europæiske Fællesskab er samarbejdende ikkekontraherende part i Den Interamerikanske Kommission for Tropisk Tunfisk (IATTC) og skal derfor overholde de bevarelses- og forvaltningsforanstaltninger, som IATTC vedtager. Det Europæiske Fællesskab bliver endvidere medlem af IATTC, når konventionen om styrkelse af Den Interamerikanske Kommission for Tropisk Tunfisk, der blev oprettet ved konventionen af 1949 mellem Amerikas Forenede Stater og Republikken Costa Rica (Antigua-konventionen), træder i kraft. Det Europæiske Fællesskab godkendte Antigua-konventionen ved Rådets afgørelse 2006/539/EF[2]. I afventning af konventionens ikrafttræden er Det Europæiske Fællesskab internationalt forpligtet til ikke at modarbejde den nye konventions formål. I mellemtiden har Spanien ved Rådets beslutning 1999/405/EF[3] fået bemyndigelse til midlertidigt at tiltræde konventionen om oprettelse af IATTC.

(3) IATTC kan på grundlag af videnskabelige oplysninger træffe beslutninger, der skal sikre, at populationerne af stærkt vandrende fiskebestande (bl.a. tun og tunlignende arter) i konventionsområdet opretholdes på et sådant niveau, at sådanne bestande bliver bæredygtige på langt sigt.

(4) Ifølge EF-traktatens artikel 300, stk. 2, andet afsnit, skal Fællesskabets holdning i organer, der er oprettet ved internationale aftaler, og som vedtager beslutninger, der har retsvirkninger, bortset fra beslutninger, der supplerer eller ændrer den institutionelle ramme for de pågældende aftaler, fastlægges af Rådet med kvalificeret flertal på forslag fra Kommissionen —

TRUFFET FØLGENDE AFGØRELSE:

Artikel 1

Den holdning, som Fællesskabet skal indtage i Den Interamerikanske Kommission for Tropisk Tunfisk, når denne vedtager beslutninger med retsvirkninger, er fastlagt i bilaget til denne afgørelse.

Artikel 2

Kommissionens holdning som fastlagt i bilaget til denne afgørelse vurderes og ændres i givet fald af Rådet på forslag fra Kommissionen, senest i forbindelse med årsmødet i Den Interamerikanske Kommission for Tropisk Tunfisk i 2014.

Udfærdiget i Bruxelles, den […].

På Rådets vegne

Formand

BILAG

Fællesskabets holdning i Den Interamerikanske Kommission for Tropisk Tunfisk

1. PRINCIPPER

Det Europæiske Fællesskab skal inden for rammerne af IATTC:

a) handle i overensstemmelse med de mål, som Fællesskabet har opstillet som led i den fælles fiskeripolitik, især ved at anvende en forsigtighedstilgang, der skal sikre, at de arter, som IATTC regulerer, udnyttes bæredygtigt, at der gradvis indføres en økosystembaseret tilgang til fiskeriforvaltning, og at fiskeriets indvirkning på de marine økosystemer begrænses mest muligt, og ved at fremme et økonomisk levedygtigt og konkurrencedygtigt fiskeri i Fællesskabet, der sikrer dem, der er afhængige af fiskeriet, en rimelig levestandard, samtidig med at der tages hensyn til forbrugernes interesser

b) sikre, at IATTC's foranstaltninger er i tråd med IATTC-konventionens mål

c) sikre, at IATTC’s foranstaltninger er forenelige med international ret, især FN's havretskonvention, FN-aftalen om bevarelse og forvaltning af fælles fiskebestande og stærkt vandrende fiskebestande og aftalen om fremme af fiskerfartøjers overholdelse af internationale bevarelses- og forvaltningsforanstaltninger på åbent hav

d) fremme konsekvente holdninger i de regionale fiskeriforvaltningsorganisationer

e) tilstræbe synergi med den politik, som Fællesskabet fører som led i de bilaterale fiskeriforbindelser med tredjelande, og sikre sammenhæng med politikken for eksterne forbindelser

f) sikre, at Fællesskabets internationale forpligtelser overholdes.

2. Retningslinjer

Det Europæiske Fællesskab skal bestræbe sig for at støtte IATTC med henblik på dens vedtagelse af følgende:

a) strenge bevarelses- og forvaltningsforanstaltninger for fiskeressourcerne for under hensyntagen til videnskabelig rådgivning af bedste kvalitet at sikre fiskeressourcernes bæredygtighed på langt sigt, bl.a. ved at lukke fiskeriet i visse perioder for notfartøjer, der fisker efter storøjet tun, gulfinnet tun og bugstribet bonit, og tilsvarende foranstaltninger for langlinefartøjer, der fisker direkte efter tun- eller sværdfiskebestande Det overvejes om nødvendigt at indføre særlige foranstaltninger for overfiskede bestande for at undgå en eventuel yderligere udvidelse af fiskeriet

b) foranstaltninger til regulering af fiskeriindsatsen, så den står i rimeligt forhold til fiskerimulighederne

c) udvikling og gennemførelse af effektive overvågnings- og kontrolforanstaltninger, herunder bl.a. et fartøjsovervågningssystem, en observatørordning, havnestatsforanstaltninger, en striks ordning for omladning på havet og i givet fald en fangstdokumentationsordning for visse arter

d) skærpede foranstaltninger til bekæmpelse af IUU-fiskeri

e) fortsatte bestræbelser for modernisering af IATTC, bl.a. gennem en resultatanalyse.

[1] EFT L 358 af 31.12.2002, s. 59.

[2] EUT L 224 af 16.8.2006, s. 22.

[3] EFT L 155 af 22.6.1999, s. 37.